Настaвно-научном већу Филозофског факултета, Универзитета у Београду

**Реферат о завршеној докторској дисертацији**

На седници Одељења за историју уметности од 8. 12. и 9. 12. 2021. и на седници Наставно-научног већа Филозофског факултета у Београду одржаној 23. 12. и 24. 12. 2021. изабрани смо у комисију за оцену и одбрану докторске дисертације кандидата Сање Сајферт под насловом *Сликар Василије Остојић*. По увиду у дисертацију, дајемо следеће мишљење:

**1. Основни подаци о кандидату и дисертацији:**

Сањa (Хајдаревић) Сајферт је рођена 16. октобра 1979. године у Прибоју. Средње образовање је стекла у гимназији у Инђији где је матурирала 1998. Године. Дипомирала је на Филозофском факултету у Београду на Одељењу за историју уметности 2006. године, под менторством професора Мирослава Тимотијевића. Од 2004. године је учествовала на европској културној баштини у Голубинцима са изложбом фотографија и мултимедијалним радом TRASH. У Културном центру Инђија је запослена од 2007. године као стручни сарадник за ликовни програм.

Организовала је бројне изложбе од којих су најзначајније: *Даница Јовановић: страсно заљубљена у сликарство*; *Надежда Петровић: с обе стране објектива* (обе у сарадњи са Спомен-збирком Павла Бељанског из Новог Сада); *Даница Јовановић 1886-1915.* (у сарадњи са Галеријом Матице српске), *Никола Петковић: повратак сликара*, чији легат поседује Културни центар Инђија. Организовала је изложбу међународног карактера посвећену Оскару Зомерфелду, сликару немачког порекла која је била истраживачког карактера, учествовала у проналажењу његових слика и писању текста за изложбени каталог. Сарађивала је са Завичајним музејом из Прибоја, Уметничком галеријом Надежда Петровић из Чачка и Музејом историје Југославије.

Сања Сајферт је радила као кустос-документариста у легатима Ђорђа Војновића и Николе Петковића, радила је на евидентирању и музејској обради колекција слика, стандардизацији музејске документације, обради картона основног фонда, као и на дигиталној обради документације у Галерији Куће Војновића у Инђији. Учествовала је на семинару из области заштите културног наслеђа „Конзерваторска испитивања и њихов утицај на конзерваторске одлуке и третман“ у Галерији Матице српске у Новом Саду. Стручни испит је положила маја 2009. године у Музеју Војводине у Новом Саду, стекавши тиме право на стручно звање кустоса-историчара уметности. Аутор је випе каталошких текстова за самосталне и колективне изложбе, као и текстова за часописе које се баве културном баштином. У новембру месецу 2016. године именована је за члана Уметничког савета Галерије Куће Војновића/Културног центра Инђија.

Дисертација „Сликар Василије Остојић“ има обим од 106.518 речи. Према стандардима наведеним у Упутству о облику и садржају докторске дисертације која се брани на Универзитету у Београду, ова дисертација у целости обухвата садржи 302 странице (плус 3 са обавезним изјавама), од чега је текст на 257, а илустрације и прилози на 45 страница.

**2. Предмет и циљ дисертације:**

Дисертација кандидаткиње Сање Сајферт усмерена је ка анализи и тумачењу живота и дела Василија Остојића (?–1791), једног од водећих српских сликара друге половине 18. века у Хабзбуршкој монархији. Као следбеник реформисаног украјинског барокног сликарства које је од четрдесетих година постало главни идејни ток у религиозној уметности карловачке митрополије, Василије Остојић је стекао статус првог сликара сремске епископије што му је омогућило дугу и плодну каријеру. Иако је био предмет пажње истраживања у другој половини 20. века, његов живот као ни његов опус нису били адекватно протумачени и интерпретирани. Дисертација Сање Сајферт пружа тај недостајући синтетички поглед заснован на новом читању архивске грађе и компаративној анализи Остојићевог сликарства у контексту религиозног и профаног сликарства југоисточне Европе.

Стваралачко раздобље Василија Остојића у периоду од 1748. до 1787. било је испуњено сталним сликарским радом, а резултат је уметнички опус који чине иконостаси, појединачне иконе, тронови, певнице, зидне слике и портрети широм Карловачке митрополије. У раду се сваки његов рад подвргава засебној анализи, да би у финалом делу били извучени синтетички закључци. Остојићево религиозно сликарство се налази на широком подручју Србије (Срем), Хрватске (Славонија) и Мађарске, у манастирима (Бођани, Крушедол, Раковац, Пакра, Дивош, Грабовац) и црквама (Стари Сланкамен, Путинци, Сремски Карловци, Буђановци, Сремска Каменица, Ириг, Нерадин, Осијек, Земун, Будим, Вуковар, Сентандреја, Даљ). Том материјалу, кандидаткиња придодаје и један број портрета приписаних руци Василија Остојића, које такође уводи у разматрање.

Живот Василија Остојића обухвата скоро цео осамнаести век у којем су се издешавале важне промене за српски народ на простору Хабзбуршке монархије. Те промене су се такође односиле и на ново повезивање са европском културом и суочавање са другим хришћанским заједницама – католицима и протестантима, што је оставило трага и на уметност и на уметнике. Циљ ове дисертације лежи у критичком сагледавању и новој интерпретацији сликарског опуса Василија Остојића у контексту српске и европске уметности 18. века. Финални резултат треба да допринесе спознаји токова, облицима и садржини културе и уметности Срба у Хабзбуршкој монархији у 18. веку. Имајући у виду да је то било време када су се уобличавали неки од елемената српске ране модерне културе монографска анализа уметничке биографије Василија Остојића доприноси бољем разумевању тог целокупног периода.

**3. Основне хипотезе од којих се полазило у истраживању:**

Основне хипотезе полазе од чињенице да црквено сликарство које се развијало у српској заједници у Хабзбуршкој монархији у другој половини 18. века представља културолошки феномен у којем се одражавала целокупна историјска, верска и друштвена реалност епохе. Такође, уметнички рад Василија Остојића био је један од чинилаца новог програмског и едукативног процеса у српском друштву које се налазило на самом почетку процеса барокизације српске уметности и уопште културе. У таквом контексту Василије Остојић представља прототип сликара прелазне фазе у православној уметности Срба 18. века, у чијем се делу манифестују сви проблеми у вези са очувањем традиционалних уметничких и културних образаца, као и нових модерних који су пристизали из Европе. Настојања да се прихвате нове теме, другачије стилске иконографске одлике непосредно произилазе из политичко-програмских потеза црквених власти које су имале за циљ да остваре националну и верску консолидацију српског народа.

Методи истраживања и тумачења предвиђени за рад на одабраној теми усаглашени су са искуствима и тенденцијама савремене научне историографије, чиме је кандидаткиња већ успешно овладала, што показују остваренее оцене на докторским студијама. Након сакупљања свих доступних релевантних извора и њихове критичке обраде, у раду је примењен критичка анализа извора. Остојићева сликарска дела су подвргнута иконографској и иконолошкој анализи, под чиме се подразумева испитивање утицаја различитих визуелних образаца, као и сликареве интерпретације тих образаца, али и истраживање места и значаја тема и мотива које је Остојић употребљавао у свом сликарству у контексту владајућих друштвених, културних и идејних представа. До дубљих сазнања о појединостима и целини његовог уметничког опуса кандидаткиња је дошла и применом стилско-компаративног метода. Део сликарства Василија Остојића који је неповратно уништен и нестао, ауторка је покушала да расветли кроз сачувану архивску грађу и сличне примере. Један од значајних проблема у атрибуирању слика Василија Остојића јесте чињеница да је често радио у сарадњи са другим сликарима, те је било неопходно раздвојити појединачне доприносе, као и накнадна пресликавања, у чему је кандидаткиња показала добар успех.

**4. Кратак опис садржаја дисертације:**

Структуру докторске дисертације Сање Сајферт чини увод и пет расправних поглавља који заједно чине заокружену и кохерентну целину.

На почетку дисертације је ***Увод*** у којем су изнесене основне тезе и циљеви, као и методологија која ће бити коришћена у даљем раду.

Након тога следи прво поглавље под насловом ***Критички преглед досадашњих истраживања и публикованих резултата о сликару Василију Остојићу*** у којем кандидаткиња детаљно анализира резултате ранијих истраживача. Поред тога што критички преиспитује њихове закључке, она контекстуализује и тумачи њихове методолошке приступе условљене личним хабитусом, али и временом у којем су деловали.

Друго поглавље под насловом ***Културно-историјске околности као предуслов развоја црквеног сликарства у Карловачкој митрополији*** је посвећено појашњењу политичких, социјалних и културних околности које су утицале на формирање Василија Остојића као сликара, и на његов даљи развој. Кандидаткиња препознаје кључне феномене унутар којих гради оквир за разумевање и тумачење сликарства Василија Остојића, као што је политика Карловачке митрополије и њено устројство, обнављање старијих манастира и подизање парохијских цркава, устројство војне границе и њен утицај на формирање грађанског слоја, промене које се дешавају под духовним утицајем Русије и Кијевске Духовне академије, деловање локалних сликарских радионица и сусрет са новим европским барокним облицима сликарства, итд.

Треће поглавље носи наслов ***Живот Василија Остојића*** у којем је реконструисана његова биографија, преиспитане чињенице о његовом животу, одбачене погрешке и осветљени мање познати биографски детаљи. Кандидаткиња истражује његове сликарске почетке у радионици украјинског сликара Јова Василијевича, а потом се окреће реконтрукцији Остојићевог самосталног деловања као иконописца.

Четврто поглавље ***Црквено сликарско стваралаштво Василија Остојића*** утврђује топографију његових радова, систематично анализирајући дело по дело. Кандидаткиња уводи и иконографску и стилску анализу која потврђује тезу да се ради о изузетном сликару који је био радио у духу украјинског барока.

У петом поглављу ***Василије Остојић као портретиста*** разматрају се четири портрета која се приписују његовој руци, а која откривају други сегмент његовог ликовног стваралаштва. Контекстуализацијом тих портрета и тумачењем његових односа са портретисаним субјектима и наручиоцима, кандидаткиња делимично расветљава и Остојићев социјални положај и друштвени статус.

Потом у раду следи ***Закључак***, ***Списак извора и литературе***, ***Прилози***, ***Илустрације***, и напослетку ***Изјаве*** и ***Биографија***.

**5. Остварени резултати и научни допринос дисертације:**

Дисертација Сање Сајферт представља целовит и хомоген рад у погледу предмета истраживања, циља и остварених резултата. Проучавањем постојеће архивске и музејске грађе кандидаткиња је изнова преиспитала постојећа сазнања о Василију Остојићу, продубила досадашња тумачења његовог сликарства, ревалоризовала његово место, улогу и значај у уметности тог доба. Тиме је пружила значајан научни допринос разумевању стваралаштва Василија Остојића, његовог опуса, креативних домета, и уметничких и културних веза у историји српске културе 18. века.

**6. Закључак:**

Докторска дисертација Сање Сајферт *Сликар Василије Остојић* написана је у потпуности у складу са одобреном пријавом дисертације. Ауторка је аналитички и са пуном пажњом представила резултате свога истраживања које је подразумевало и теренски рад. Овом дисертацијом је критички сагледала досадашња знања о Василију Остојићу и његовом сликарству, те уобличила оригинално и самостално научно дело засновано на познавању ликовног материјала, писаних извора и референтне литературе. Напослетку, она је овом дисертацијом детаљно и егзактно интерпретирала и репозиционирала сликарство Василија Остојића унутар корпуса српске уметности 18. века, па стога комисија закључује да су се стекли услови за њену јавну одбрану.

У Београду,

20. 01. 2022. Чланови комисије:

Др Владимир Симић, ванредни професор

Филозофски факултет у Београду

(ментор)

Др Игор Борозан, редовни професор

Филозофски факултет у Београду

Др Александра Кучековић, ванредни професор

Факултет ликовних уметности у Београду