**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета Универзитета у Београду од 24.12.2021. године изабрани смо у комисију за писање реферата о кандидатима за избор у звање АСИСТЕНТА за ужу научну област ПРЕДШКОЛСКА ПЕДАГОГИЈА, са пуним радним временом, на одређено време од три године. На конкурсу објављеном у листу „Послови“ Националне службе за запошљавање од 05.01.2022. године, пријавио се један кандидат, Драгана Пурешевић. На основу прегледа поднете документације Комисија подноси следећи

И З В Е Ш Т А Ј

Драгана Пурешевић је рођена 1992. године у Шапцу, где је завршила основну и средњу школу. Основне студије педагогије је завршила на Филозофском факултету Универзитета у Београду, Одељењу за педагогију и андрагогију, 2015. године са просечном оценом 9.54, а мастер студије педагогије на истом Одељењу 2016. године са просечном оценом 10. Мастер рад из предшколске педагогије на тему „Учешће деце у колаборативној евалуацији програма“, одбранила је са највишом оценом код ментора проф. др Драгане Павловић Бренеселовић. Докторске студије на Одељењу за педагогију и андрагогију на Филозофском факултету Универзитета у Београду је уписала 2016/17. године.

**Радно-професионално ангажовање**

Од 2015. до 2017. године радила на пројектима Пријатеља Деце Србије ,,Срушимо зидове 2“ и ,,И ја сам дете“, ,,Деца у покрету“ који је део УНИЦЕФ ИПА II регионалног пројекта ,,Заштита деце од насиља и промоција друштвене инклузије за децу са сметњама у развоју на Западном Балкану и у Турској“.

У периоду од 2017. до 2019. године била је ангажована као докторанд у настави на предметима Професионалне вештине и Образовна политика у предшколском васпитању и образовању.

Јуна 2018. године изабрана је у истраживачко звање истраживач – приправник, на предлог Одељења за педагогију и андрагогију Филозофског факултета Универзитета у Београду.

У марту 2019. године изабрана је у звање асистента на Одељењу за педагогију и андрагогију Филозофског факултета Универзитета у Београду, за ужу научну област Предшколска педагогија.

Од септембра 2019. до октобра 2020. године ангажована као реализатор обука за васпитаче „Инспиративна средина за интегрисано учење“ у оквиру пројекту “SUPER -Support to preschool education system reform in Serbia“, финансираног од стране Европске уније, а који спроводе Министарство финансија, Министарство просвете, науке и технолошког развоја и консултантска кућа Партицип.

Водитељ је, од 2017. године, акредитованог семинара стручног усавршавања васпитача и стручних сарадника ,,Подршка развоју критичког мишљења на раном узрасту“.

**Научно-истраживачки рад**

Током основних, мастер и докторских академских студија била је стипендиста Министарства просвете науке и технолошког развоја. У периоду од 2017. до 2019. године кандидат је била стипендиста Министарства просвете, науке и технолошког развоја Србије у оквиру програма подстицања и стипендирања младих и надарених за научно-истраживачки рад за период 2016/2020. године и као стипендиста укључена је у научно истраживачки пројекат Института за педагогију и андрагогију „Модели процењивања и стратегије унапређивања квалитета образовања у Србији“ који финансира Министарство просвете, науке и технолошког развоја.

Поред учешћа у пројекту „Модели процењивања и стратегије унапређивања квалитета образовања у Србији“ Драгана Пурешевић је као истраживач ангажована или била ангажована на следећим пројектима које је реализовао Институт за педагогију и андрагогију Филозофског факултета Универзитета у Београду:

* „Развијање тренинга, менторства и система хоризонталног учења за јачање капацитета у примени Основа програма предшколског васпитања и образовања -ПЛУС“ (2019 - 2022) ;
* „Мониторинг квалитета укључивања деце са сметњама у развоју у систем предшколског васпитања и образовања“ (2018);
* ,,Пилотирање нацрта Основа програма предшколског васпитања и образовања - Године узлета“ (2016 - 2018);
* ,,Калеидоскоп: диверсификација облика и програма предшколског васпитања и образовања“ (2015).

У периоду од 2016. године до данас, Драгана Пурешевић се професионално усавршавала учешћем у Интернационалној летњој школи *Квалитативне методе*, на Radboud University у Најмегену, Холандија (Ерасмус стипендија) од 14-18. августа 2017. године; на обуци ,,Етички стандарду у истраживању“ у организацији УНИЦЕФ-а, маја 2017. године; у склопу пројекта „Успостављање мреже практичара за подршку предшколском васпитању и образовању“ Министарства просвете, науке и технолошког развоја, Завода за унапређивање образовања и васпитања, Завода за вредновање квалитета образовања и васпитања, УНИЦЕФ-а и Института за педагогију и андрагогију Филозофског факултета Универзитета у Београду током 2017 - 2018. године учествовала је на четири обуке и једном стручном сусрету практичара са циљем хоризонталног учења.

Кандидат је учествовала са излагањима на научним конференцијама и активно учествовала на националним и међународним студентским конференцијама: Међународна научна конференција „Чему још образовање - Еманципација и/или образовање: путеви и распућа“, Институт за филозофију и друштвену теорију, Београд, октобра 2020. године; Национални научни скуп Сусрети педагога: „Васпитање и образовање у дигиталном окружењу“ (2021), „Партиципација у образовању – педагошки (п)огледи“ (2020) и ,,ВАСпитање данас“ (2017) Београд: ИПА Филозофски факултет Универзитета у Београду и Педагошко друштво Србије; Четврта Докторска конференција ДОКОН: ,,Промена је у перспективи: Дечја перспектива у колаборативној евалуацији програма“ у организацији Одсјека за педагогију Филозофског факултета Свеучилишта у Ријеци, маја 2018. године; Конференција,,Кључне димензије квалитета предшколског васпитања и образовања“ у организацији УНИЦЕФ, маја 2017. године; Друга национална конференција студената педагогије на Филозофском факултету Универзитета у Нишу 2014. године, Трећој националној конференцији студената педагогије на Филозофском факултету Универзитета у Новом Саду, 2016. године и Другом интернационалном конгресу студената социјалне педагогије Босне и Херцеговине, 2015. године.

Драгана Пурешевић је од избора у звање асистента до сада, као аутор или коаутор, објавила следеће радове:

* Пурешевић, Д. (2021). Онлајн вртић у време кризе – перспектива родитеља. У В. Спасеновић (ур.), *Образовање у време кризе – где смо и куда даље* (стр. 133-150). Филозофски факултет Универзитета у Београду.
* Mitranić, M. i Purešević, D. (2021). Kompetentnost pedagoga u doba krize. U I. Jeremić, N. Nikolić, i N. Koruga (ur.), *Vaspitanje i obrazovanje u* *digitalnom okruženju* (str. 239-246). Beograd: Institut za pedagogiju i andragogiju Filozofski fakultet Univerziteta u Beogradu.
* Пурешевић, Д. (2020). Успон и(или) пад Беби ПИСА тестирања. *Настава и васпитање*, *69*(2), 117-132.
* Krnjaja, Ž. i Purešević, D. (2020). Participacija pedagoga u promeni kulture dečjeg vrtića. U L. Radulović, V. Milin, i B. Ljujić (ur.), *Participacija u obrazovanju - pedagoški (p)ogledi* (str. 226-233). Beograd: Institut za pedagogiju i andragogiju Filozofski fakultet Univerziteta u Beogradu.
* Purešević, D. i Krnjaja, Ž. (2019). Participatory evaluation in education for sustainable development. In V. Lovren Orlović, J. Peeters & N. Matović (Eds.), *Quality of education: Global development goals and local strategies* (pp. 187-202). Institute for Pedagogy and Andragogy, Faculty of Philosophy and Department of Social Work and Social Pedagogy, Centre for Innovation in the Early Years, Ghent University.
* Purešević, D., Mitranić, N. i Đurđević Vuković B. (2019). Šta, kako i šta ako – mogućnosti i primena impact evaluacije u obrazovnoj politici. U D. Pavlović Breneselovć, V. Spasenović, i Š. Alibabić (ur.), *Obrazovna politika i praksa: u skladu ili u raskoraku* (str. 107-115).Beograd: Institut za pedagogiju i andragogiju Filozofski fakultet Univerziteta u Beogradu.

Од наведених библиографских јединица одабрали смо три рада која ћемо сажето представити.

* Пурешевић, Д. (2021). Онлајн вртић у време кризе – перспектива родитеља. У В. Спасеновић (ур.), *Образовање у време кризе – где смо и куда даље* (стр. 133-150). Филозофски факултет Универзитета у Београду.

У раду се разматрају аутентичне приче родитеља о вртићу на даљину у време COVID-19 кризе. Кроз наративни интервју вођен са 17 родитеља, разговор је фокусиран око пет тема: пандемија као животно поглавље; кључни догађај; значајни други; будући сценарији; праксе које су остале са нама. Свака тема на јединствени начин отвара значајне увиде и пројектује одређене слике вртића и улогу породице у периоду изолације узроковане корона вирусом. У закључном делу рада приказане су слике вртића и породице у време кризе уз преиспитивање које смо слике подржали, а ка којима као професионалци који се баве предшколским васпитањем и образовањем треба да тежимо.

* Пурешевић, Д. (2020). Успон и(или) пад Беби ПИСА тестирања. *Настава и васпитање*, *69*(2), 117-132.

Рад полази од неолибералног приступа образовању и разматрања како тестолошки приступ евалуацији утиче на обликовање глобалне образовне политике и праксе. У фокусу рада је најновији глобални неолиберални тренд који долази из ОЕЦД мреже стандардизованог тестирања – ИЕЛС студија популарно названa ,,Беби ПИСА“. Покретање ове студије изазвало је велики број критичких реакција стручњака у пољу предшколског васпитања и образовања упућеним ,,Беби ПИСА“ тестирању. Уместо закључка у раду се проблематизује питање шта нам неолиберализам доноси стандардизацијом образовања, чиме се отвара простор за дискусију о другачијим приступима образовању као и евалуацији. У овом раду се истиче да нам у образовању не треба једнообразност, већ различитост чија васпитно-образовна вредност лежи у ,,етици сусрета".

* Purešević, D. i Krnjaja, Ž. (2019). Participatory evaluation in education for sustainable development. In V. Lovren Orlović, J. Peeters & N. Matović (Eds.), *Quality of education: Global development goals and local strategies* (pp. 187-202). Institute for Pedagogy and Andragogy, Faculty of Philosophy and Department of Social Work and Social Pedagogy, Centre for Innovation in the Early Years, Ghent University.

Рад се бави разматрањима који приступ евалуацији најбоље одговара образовању за одрживи развој. У централном делу рада се приказује техницистички и партиципативни приступ евалуацији и предлаже се скица потенцијалног модела партиципативног приступа евалуацији као одговарајућег модела за подршку образовању за одрживи развој. Предложени модел се заснива на међусобној повезаности рефлексије и акције. Принципи који обликују модел су флексибилност, слушање, мултиперспективност, поверење, преговарање и учешће. У овом раду се закључује да је за успостављање оваквог модела потребно постићи консензус у разумевању сврхе и очекивања од образовања, преиспитати досадашњи приступ евалуацији у образовању и повећати број истраживања о различитим приступима у евалуацији.

Драгана Пурешевић континуирано исказује професионални ангажман, започет још на основним студијама, волонтирањем у различитим стручним организацијама и удружењима. Од 2012. до 2015. године активан је члан Клуба студената педагогије (КСП) Филозофског факултета Универзитета у Београду. Током овог волонтерског периода учествовала је у реализацији писања приручника о успостављању успешног модела функционисања студентских организација; осмишљавању и реализацији пројекта менторства за бруцоше; организовању прве националне конференције студената педагогије ,,Студентски активизам и волонтеризам“; организовању флеш моба ,,Свако дете има право на игру“, поводом Међународног дана дечјих права; осмишљавању радионица за децу. Током више година учествовала је у организацији и реализацији научне конференције Сусрета педагога на Филозофском факултету у Београду као и волонтерски радила у организацији „Пријатељи деце Србије“ и у активностима Фондације Новак Ђоковић

**На основу свега изнетог комисија предлаже да се Драгана Пурешевић изабере у звање АСИСТЕНТА за ужу научну област ПРЕДШКОЛСКА ПЕДАГОГИЈА на одређени период од три године.**

Београд, 24.01.2022. Чланови комисије

--------------------------------------------------------------

Проф. др Драгана Павловић Бренеселовић,

редовни професор у пензији

Филозофски факултет Универзитет у Београду

-------------------------------------------------------------

др Лидија Мишкељин, доцент

Филозофски факултет Универзитет у Београду

--------------------------------------------------------------

Проф. др Јасмина Клеменовић, редовни професор

Филозофски факултет Универзитет у Новом Саду