УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНО ВЕЋЕ

Одлуком Изборног већа Филозофског факултета од 05.11.2021. године изабрани смо у комисију за припрему извештаја о кандидатима за избор у звање ДОЦЕНТА за ужу научну област ОПШТА ФИЛОЗОФИЈА – тежиште истраживања: античка филозофија, нововековна филозофија и савремена филозофија 19., 20., и 21. века.

На конкурс објављен у листу Националне службе за запошљавање „Послови“ од 17.11.2021. године пријавила су се три кандидата – др Милош Вулетић, др Александар Лукић и др Тамара Плећаш. Након што смо проучили конкурсни материјал, Изборном већу подносимо следећи

**И З В Е Ш Т А Ј**

**Др Милош Вулетић** рођен је 1980. године у Београду. Студије филозофије на Филозофском факултету Универзитета у Београду уписао је 1999., а завршио 2005. године. Докторске студије на Одељењу за филозофију Универзитета у Питсбургу уписао је 2006. године. Академску годину 2013/2014 провео је као гостујући истраживач на Одељењу за филозофију Универзитета Харвард, САД. Докторску дисертацију под насловом *Ways of Appearing: Experience and its Phenomenology*, одбранио је на Универзитету у Питсбургу 2015. године. Објавио је више научних радова и учествовао на филозофским конференцијама. На месту асистента за ужу научну област Општа филозофија на Одељењу за филозофију запослен је од 2016. године, а од 2017. на месту доцента. Од 2007. до 2013. године др Вулетић је држао вежбе из филозофских премета на Универзитету у Питсбургу, а од 2016. године на Одељењу за филозофију Филозофског факултета у Београду. Од 2019. године др Вулетић држи предавања из више различитих предмета на основним и мастер студијама на Одељењу за филозофију, као и на другим одељењима Филозофског факултета. Кроз целу наведену наставну активност добијао је прилично високе оцене на студентским евалуацијама.

Кандидат др Милош Вулетић објавио је следеће радове:

„Шта је у Локовом учењу о супстанцији модерно“, *Theoria* 47 (1-2): 35-50 (2004).

“Gradable Adjectives and Disagreement about Personal Taste”, *Theoria* 59 (2): 19-33 (2016).

“Anaxagoras, the Thoroughgoing Infinitist: The Relation between his Teаchings on Multitude and on Heterogenity“ (Arsenijević, M., Popović, S. i **Vuletić, M**.), *European Journal of Analytic Philosophy* 51 (1): 35-69 (2019).

„Декартов холенмеризам: од метафизике до феноменологије“, *Theoria* 64 (3): 53-80 (2021).

“Henry Lee's Hinge Еpistemology“, *Facta Universitatis* 20 (3): 183-192 (2021).

“Discussion of Bill Brewer's 'Perceptual Experience and Empirical Reason'“ (Bill Brewer, David de Bruijn, Chris Hill, Adam Pautz, Raja Rosenhagen, **Miloš Vuletić**, Wayne Wu), *Analytic Philosophy* 59 (1): 19-32 (2018).

**Др Александар Лукић** рођен је 08. 05. 1970. године у Београду. На Одељењу за филозофију Филозофског факултета у Београду дипломирао је 2000. године. На истом месту уписао је докторске студије и са темом „Шелингова умна митологија“ докторирао 2016. године. Од 2000. године радио је као професор филозофије у XIII београдској гимназији, Филолошкој гимназији и Спортској гимназији. Организовао је већи број конференција и приређивао зборнике радова изложених на њима. Аутор је и уредник научно-филозофске емисије „Гозба“, која се емитује на Другом програму Радио Београда. Поред тога што је публиковао незнатно измењену докторску дисертацију, др Лукић објавио је и један број радова и излагања са научних конференција. Од 2018. године ради као наставник на Високој школи социјалног рада у Београду где је тренутно у звању ванредног професора.

Кандидат др Александар Лукић објавио је следеће радове:

„Шелинг: Потенције природе и спекулативна физика“, *Тheoria* 59 (1): 59-65 (2016).

„Кантов трансцендентални идеализам и проблем категорија“, *Филозофске студије* 33: 71-81 (2017).

„Консеквенце хуманистичког интервенционизма“, *Тheoria* 62 (3): 145-154 (2019).

„Кантово учење о човеку као бићу двоструке природе“, *Радови Филозофског факултета,* Источно Сарајево 20: 243-253 (2019).

„Кантова Критика чистог ума и догматизам метафизике“, *Тheoria* 64 (1): 23-30 (2021).

„Спор између Шелинга и Хегела као битно обележје филозофије 19. века“, *Филозофске студије* 37, 2021. (У штампи).

**Др Тамара Плећаш** рођена је 1987. године у Госпићу. Основне студије филозофије завршила је 2011. године на Одељењу за филозофију Филозофског факултета у Београду. Мастер студије, такође на Одељењу за филозофију Филозофског факултета у Београду, завршила је 2012. године. Докторске студије на Одељењу за филозофију истог факултета завршила је 2021. године одбранивши тезу под насловом „Епиктетова етика“. Др Тамара Плећаш је 2012. године провела пет месеци на Универзитету Јањина као стипендисткиња Државне фондације за стипендирање Републике (I. K.Y.). Од 2014. године држала је, као сарадник у настави, вежбе на Одељењу за филозофију. Oд 2014. до 2018. године била је укључена у наставу на предмету Филозофија духа, док је од 2015. године држала вежбе на предметима Хеленистичка филозофија и Увод у етику, а од 2018. године и на предмету Историја филозофије 1а. Од 2013. године укључена је у пројекат „Динамички системи у природи у друштву: филозофски и емпиријски аспекти“ (евиденциони број 179041).

Кандидаткиња др Тамара Плећаш објавила је следеће радове:

„Својевољно умирање као афирмација достојанственог живота: смрт и самоубиство у римској позној стои“, *Тheoriа* 57 (2): 107-119 (2014).

„Стоичко схватање пријатељства“, *Тheoriа* 62 (4): 73-83 (2019).

„Стоичка терапија прекомерних емоција и савремене полемике“, *Наука и савремени универзитет* 9: 191-201 (2020).

„Спиноза и стоици: морално добро и 'живот у сагласности са природом'“, *Тheoriа* 64 (2) 39-48 (2021).

„Сократ и Епиктет vs. прва и друга генерација софиста“ *Филозофска истраживања* 41 (2): 279-291 (2021).

„Female friendship in Ancient Greece and Rome in Times of Crisis“, in ed. Deretić, I., *Womеn in Time of Crisis*, Belgrade Faculty of Philosophy, University of Belgrade, 2021, 21-33.

“Римски стоици као терапеути”. Рад прихваћен за објављивање у зборнику радова са конференције 'Филозофија и науке' која је у организацији САНУ одржана у октобру 2020. године.

**Закључно мишљење и предлог Комисије**

На основу увида у горе предочене чињенице и увида у осталу конкурсну документацију, као и на основу саслушаних приступних предавања кандидата Комисија сматра следеће:

1. **Формални услови.** Сва три кандидата задовољавају чисто формалне услове за избор у звање доцента.
2. **Теме радова.** Комисија констатује да се овде релевантни радови др Милоша Вулетића и др Тамаре Плећаш тематски уклапају у области за које је конкурс расписан, док су радови др Александра Лукића највећим делом посвећени немачкој класичној филозофији, што не спада у историјско-филозофске периоде за које је конкурс расписан.
3. **Наставно искуство.** Комисија примећује да др Александар Лукић, иако има предавачко искуство у гимназијама и на Вишој школи, нема искуства у настави са студентима филозофије. Др Тамара Плећаш има значајно наставно искуство са студентима филозофије, пошто им је држала вежбе из горе наведених предмета, али нема са њима предавачко искуство. Др Милош Вулетић има значајно наставно искуство када је реч о вежбама (на универзитетима у Питсбургу и Београду), као и значајно предавачко искуство на основним и мастер студијама на Одељењу за филозофију Филозофског факултета у Београду.
4. **Квалитет радова.** Када је реч о квалитету приложених научних радова, Комисија сматра да, иако тематски и по начину разматрања занимљиви, радови др Александра Лукића често нису најбоље тематски фокусирани, понекад нису ослоњени на најрелевантнију литературу, а, као што је већ констатовано, највећим делом не спадају у историјско-филозофске области за које је конкурс расписан. Радови др Тамаре Плећаш су врло ерудитивни и засновани на релевантној литератури. Она је добро овладала историјско-филозофском методологијом излагања. Њени радови су најчешће прилично прецизно тематски фокусирани. Када је реч о самосталним радовима др Милоша Вулетића, Комисија сматра да су његови радови прецизно тематски фокусирани и ослоњени на релевантну литературу. У њима се може уочити комотно владање историјско-филозофском методологијом излагања. Његови радови су аргументативно прецизнији, комплекснији и оригиналнији у погледу теза које се у њима бране или оповргавају.
5. **Приступна предавања.** Сва три кандидата одржала су занимљива предавања.Након што их је саслушала, Комисија је по задатим параметрима оценила кандидате следећим оценама: др Милош Вулетић је добио укупну оцену 5, др Тамара Плећаш оцену 4,22 , а др Александар Лукић оцену 3, 44.

На основу свега што је у претходном делу Извештаја речено, Комисија закључује да сви кандидати испуњавају формалне услове за избор. Даље, када је реч о другим критеријумима, наставном искуству, квалитету радова, као и о квалитету приступног предавања, др Тамара Плећаш је показала значајан квалитет. Међутим, сматрамо да је др Милош Вулетић показао најбоље резултате.

С обзиром на све чињенице изнете у овом Извештају, предлажемо Изборном већу Филозофског факултета Универзитета у Београду да се др Милош Вулетић поново изабере у звање доцента за ужу научну област Општа филозофија – тежиште истраживања: античка филозофија, нововековна филозофија и савремена филозофија 19., 20., и 21. века, са пуним радним временом, на одређено време од пет година.

У Београду, 17. 01. 2022.

Чланови комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драго Ђурић, редовни професор

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Милица Смајевић Рољић, доцент

Филозофски факултет, Универзитет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Др Дејан-Вук Станковић, ванредни професор

Учитељски факултет, Универзитет у Београду