**NASTAVNO-NAUČNO VEĆE**

**FILOZOFSKI FAKULTET U BEOGRADU**

Nastavno-naučno veće Filozofskog fakulteta Univerziteta u Beogradu na redovnoj sednici, održanoj 23.12.2021. godine izabralo nas je u stručnu komisiju za utvrđivanje uslova za sticanje zvanja ISTRAŽIVAČ SARADNIK za Bojanu Višekruna, dosadašnjeg istraživača-pripravnika na Institutu za filozofiju i studentkinju doktorskih studija na Odeljenju za filozofiju, Filozofskog fakulteta, Univerziteta u Beogradu.

Na osnovu uvida u podnetu dokumentaciju i naučni rad kandidatkinje, Komisija podnosi sledeći

## I Z V E Š T A J

**Biografija kandidatkinje**

Bojana Višekruna je rođena 5.4.1990. godine u Beogradu, gde je završila prve tri godine Šeste beogradske gimnazije (prosek 5.0), a četvrtu godinu u Sjedinjenim Američkim Državama, u državi Mičigen, u srednjoj školi *Fenton Highschool* (GPA 4.0). Upisuje osnovne studije 2009. godine na američkom Vebster univerzitetu u Beču, osnovni smer (*major*) međunarodni odnosi i dodatni smer (*minor*) ekonomija. Završava osnovne studije sa prosekom 3.8 GPA i diplomira sa priznanjem *magna cum laude*. Tokom osnovnih studija, godinu dana radi kao asistent na istraživanju iz oblasti savremene istorije i ljudskih prava, a pored toga je angažovana i kao saradnik u Univerzitetskoj biblioteci. Pored studija, radi kao pisac za jedine novine na engleskom (u tom trenutku) u Beču *The Vienna Review*, pokrivajući teme iz međunarodne politike. Osniva Uniju studenata međunarodnih odnosa na Univerzitetu i radi za lokalnu organizaciju *TEDx Vienna* kao odgovorna osoba za odabir govornika i komunikaciju sa njima. Nosilac je nagrade *Undergraduate Student Leadership Award* koja se dodeljuje jednom godišnje i obuhvata studente sa svih kampusa Vebster univerziteta u svetu.

Po povratku u Srbiju, 2013. godine upisuje master studije iz filozofije na Filozofskom fakultetu, Univerziteta u Beogradu i završava ih sa prosečnom ocenom 10, braneći master rad iz oblasti etike rata *Jus ex bello: Prilog teoriji pravednog rata*. Tokom master studija angažovana je na Institutu za filozofiju i društvenu teoriju u organizaciji konferencija i naučnih tribina, promociji naučnih rezultata Instituta i teorijski rad u okviru grupe za praktičnu filozofiju. Izlaže na međunarodnoj konferenciji 14. *International Law and Ethics Conference Series* na temu “Territorial Integrity and the Legitimacy of the Use of Force”, a potom ima i samostalno izlaganje na temu svoje master teze. Učestvuje i na nekoliko seminara i kao predavač na letnjoj Alpbach školi. Tokom master studija, volontira i u Centru za razvoj karijere Filozofskog fakulteta, Univerziteta u Beogradu.

Upisuje doktorske studije iz filozofije na Filozofskom fakultetu, Univerziteta u Beogradu, 2015. godine, a 2019. godine biva i angažovana kao istraživač pripravnik na Institutu za filozofiju. U julu 2021. godine, odbranila je predlog teme doktorske disertacije pod nazivom Roboti ubice: od savršenog oružja do odgovornih vojnika, a za mentora je određen prof. dr Jovan Babić.

Objavila je više radova na srpskom i engleskom od kojih izdvajamo koautorstvo “Liberalism between Politics and Epistemology: A Discussion of Alessandro Ferrara’s The Democratic Horizon: Hyperpluralism and the Renewal of Political Liberalism”, u *Political Studies Review* i koautorstvo “Military Ethics Education and the Changing Nature of Warfare” u *Russian Journal of Philosophical Sciences*.

**Bibliografija i analiza odabranih naučnih rezultata**

Imali smo uvid u sledeće naučne radove:

—Stanar, D. (2020). “Military Ethics Education and the Changing Nature of Warfare”, *Russian Journal of Philosophical Sciences*, 63 (11): 145-157.<https://doi.org/10.30727/0235-1188-2020-63-11-145-157>

—(2018). “Distinkcija jus ad bellum i jus in bello unutar teorije pravednog rata: nastanak i važnost”, *Prolegomena*, 17 (2): 173-190. <https://doi.org/10.26362/20180304>

—Krstić, P. (2017). “Zataškano ‘jevanđelje pohlepe’?: ekonomija i njena radikalna kritika”, *Kultura polisa*, 34: 285-299, <http://kpolisa.com/KP34/KP34-IV-1_KrsticSimeunovic.pdf>.

— (2016). “*Jus ex bello*: prilog teoriji pravednog rata”, *Theoria*, 59 (4): 53-68. <https://doi.org/10.2298/THEO1604053S>

—Ivković, M., Prodanović, S., Lončar, J., Ferrara, A. (2016). “Liberalism Between Politics and Epistemology: A discussion of Alessandro Ferrara’s The Democratic Horizon“, *Political Studies Review*, 15 (3): 368-390, <http://journals.sagepub.com/doi/pdf/10.1177/1478929916645359>.

— Ivković, M., Prodanović, S., Lončar, J. (2015), “Interview With Alessandro Ferrara: Political Liberalism and Democracy as a Global Horizon”, *Filozofija i društvo*, 26 (1): 254-260.

Osvrnućemo se na dve publikacije:

1. U koautorskom radu sa D. Stanar “Military Ethics Education and the Changing Nature of Warfare”, Višekruna analizira jednu naizgled tradicionalnu temu iz vojne etike i posmatra je u kontekstu tehnoloških dostignuća u oblasti ratne industrije. U radu se podrobno analiziraju dva tradicionalna pravca u moralnom obrazovanju vojnika kako bi pokazali da uvođenje novih tehnologija, najčešće u oblasti veštačke inteligencije, koje depersonalizuju rat, ukazuju ne samo na manjkavost dva tradicionalna pristupa već otvaraju i nova pitanja preispitujući njihovu podobnost u savremenom svetu. Ključna teza u radu jeste da savremeni rat zahteva holistički pristup moralnom obrazovanju vojnika koje će preispitati ulogu vrlina u ratu i dodatno naglasiti važnost odgovornosti u lancu donošenja odluka kada on uključuje i veštačku inteligenciju. Rad u velikoj meri doprinosi tekućoj debati na temu upotrebe veštačke inteligencije u ratu, pružajući jedan novi ugao i uvid kako ova upotreba utiče na moralno obrazovanje vojnika i njihovu spremnost za savremene oblike rata.
2. U radu “*Jus ex bello*: prilog teoriji pravednog rata”, Višekruna obrađuje oblast pravednosti rata, iz ugla tradicije pravednog rata kako ju je postavio Majkl Volzer, analizirajući na savremeni koncept pravednog izlaska iz rata, odnosno *jus ex bello*. Autorka ukazuje da potreba za preispitivanjem pravednog okončanja rata nastaje usled promenjene prirode rata, tako da on sve češće postaje asimetričan sukob u kojem je nekada nemoguće definisati pobednike u gubitnike – poput rata u Afganistanu – te da ovakvi sukobi pre liče na policijske akcije, a ne ratove u tradicionalnom smislu. U radu se detaljno porede tradicionalni i revizionistički pristup teoriji pravednog rata i posebno se analizira problem ukidanja razlike između kriterijuma *jus ad bellum* i *jus in bello* koja podrazumeva da se u jednom započetom *ad bellum* pravednom ratu mogu opravdano koristiti i neopravdana sredstva. Iz ove revizionističke tendencije sledi i teza o *ex bello* pravednosti rata kojom se koncept pobede izjednačava sa konceptom uspostavljanja pravde. Naučni doprinos iznete rasprave ogleda se u mogućnosti da se *jus ex bello* posmatra kao deo teorije pravednog rata, nezavisno od revizionističke teze, i to isključivo kada se proceni da izlazak iz moralno neopravdanog rata, u trenutku odlučivanja, može doneti još veće “zlo” koje je izvesno i neposredno preteće, uz ponovno evaluiranje kriterijuma *jus ad bellum*.

Na osnovu publikacija, očito je da interesovanja kandidatkinje spadaju u domen oblasti normativne i primenjene etike, odnosno etike rata i vojne etike.

## Z A K LJ U Č A K

Na osnovu analize naučnih radova i ostale podnete dokumentacije, Komisija smatra da kandidatkinja Bojana Višekruna ispunjava sve uslove predviđene *Zakonom o naučno-istraživačkoj delatnosti* za sticanje zvanja ISTRAŽIVAČ SARADNIK. Istraživački rad Bojane Višekruna ukazuje na njenu sposobnost da se samostalno i timski bavi naučnim istraživanjem, te da na analitičan i temeljan način obrađuje savremene teme iz oblasti primenjene etike, a posebno etike rata i vojne etike. Komisija, zbog svega navedenog, sa zadovoljstvom predlaže Nastavno-naučnom veću Filozofskog fakulteta Univerziteta u Beogradu da se Bojana Višekruna izabere u zvanje ISTRAŽIVAČ SARADNIK.

U Beogradu, 20.01.2022. godine

**KOMISIJA**

Dr Nenad Cekić

redovni profesor

Dr Aleksandar Dobrijević

docent

Dr Stefan Mićić

docent